Erilised talvised elamused Loode-Eestis
Sel aastal on kingitud meile pehmed ja õue lustima kutsuvad talveilmad – tule ja naudi seda mõnusat pakast Loode-Eesti paikades koos perega. Meil on arvukalt erilisi talviseid tegevusi.
Jäärada kartidele Laitse RallyPargis
Elamusi täis Laitse RallyPark pakub vahvat võimalust õues lustida ja talvest viimast võtta. Avatud on jäärada, millel saab kardiga vägevalt külje ette tõmmata ja adrenaliini tõsta. Võime kinnitada, et seda sporti harrastades juba külm ei hakka! (Kuid soovitame ikkagi sõiduks soojad kindad kaasa võtta :))
Autoalane teemapark asub Tallinnast vaid 30 km kaugusel ja pakub elamusi igas vanuses külastajatele. Vaata lisaks
Österby jäärada / jäätee
Österby on kindlasti koht, mida talvel külastada, kuna merejää jäätub kiirelt ja pakub elamust kasvõi jalutuskäiguks. Üle mere vaid 3 km kaugusel asub Haapsalu ning sel suunal, kuna teekond on pigem lühike, avatakse tavaliselt ka jäätee. Üle jää sõitmine tekitab igaühes kindlasti toredat närvikõdi.
Peale selle võib leida Österbyst ka õigete tingimuste olemasolul jääraja, kus igaüks saab oma masina proovile panna ja libedasõidus kätt harjutada.
Jälgi aktiivset infot Jää ja lumeradade FB grupis. Samuti leiad Eesti jääradasid märgistava kaardi siit.
NB! Kindlasti tuleb enne jääle minekut jälgida ilmastikuolusid ja vastavaid korraldusi!
Uisumatk Haapsalu lahel
Merejää tekib Haapsalu lahele varakult. Heade jääoludega on matkauiskuidega liikumiskiirus suur, läbida saab pikki vahemaid. Olenevalt jääoludest alustatakse retke Haapsalu kesklinnast või Paralepa rannast. Uisutatakse piki Haapsalu lahte mere või Noarootsi poole. Täpne marsruut ja kestvus sõltub jääoludest. Vaata lisaks
Tõukekelgu retked ja laenutus Haapsalu lahel
Kui suusalund ei ole ning uisu jaoks on jää konaravõitu, siis parim viis talviseks liikumiseks on kindlasti tõukekelk. Tõukekelgule saab kinnitada ka suusad alla ja see teeb temast muutlikes ilmastikutingimustes tõelise võidumehe! Vali endale sobiv aeg ja proovi kelgutamise rõõme jäätunud Haapsalu lahel. Veelgi parem, tule kogu perega, kuna kelgule saab sättida ka pesamuna istuma! Vaata lisaks
Palivere turismi- ja tervisespordikeskus
Kui otsida Loode-Eestis tõelist talvelusti, tuleks kindlasti seada sammud Paliverre. Haapsalust 20 km kaugusel asuvas kohakeses on loodud suurepärased võimalused talispordiharrastuseks. Turismi- ja tervisespordikeskuses saab kelgutada, lumelauaga sõita, tuubitada, suusatada hooldatul suusaradadel. Suusarada 1,3 km on talveperioodil valgustatud kuni kella 21-ni. Vaata lisaks